पिता की इच्छा थी फौजी बनें, जड्डू ने मां की इच्छा पूरी की; चाहते हैं लोग सर नहीं, बापू बोलें
Indian Cricketer Ravindra Jadeja Luxury Life - इंडियन क्रिकेट टीम के सबसे तेज फील्डर, सबसे कम समय में ओवर पूरा करने वाले गेंदबाज और जरूरत पड़ने पर ताबड़तोड पारी खेलने वाले खिलाड़ी…रविंद्र जडेजा।
इंडियन क्रिकेट टीम के सबसे तेज फील्डर, सबसे कम समय में ओवर पूरा करने वाले गेंदबाज और जरूरत पड़ने पर ताबड़तोड पारी खेलने वाले खिलाड़ी…रविंद्र जडेजा। जिनके लिए कभी धोनी ने ट्वीट कर लिखा था कि भगवान ने जब महसूस किया कि रजनी सर बूढ़े हो रहे हैं तब उन्होंने सर रवींद्र जडेजा को बनाया। 2012 में जडेजा दुनिया के आठवें और पहले ऐसे भारतीय क्रिकेटर बने जिसने फर्स्ट क्लास क्रिकेट में तीन ट्रिपल सेंचुरी मारी।
जडेजा के नाम टेस्ट क्रिकेट में सबसे तेज 200 विकेट लेने का भी रिकॉर्ड है। कभी लूना से मैच खेलने जाने वाले जडेजा, आज ऑडी और बीएमडब्लू जैसी गाड़ियों के मालिक हैं। हाल ही में जडेजा ने 5 महीने बाद टेस्ट मैच से इंडिया टीम में वापसी की है। फिलहाल जडेजा अपने अच्छे प्रदर्शन के साथ-साथ ICC द्वारा उन पर लगाए गए फाइन की वजह से चर्चा में हैं।
आज लग्जरी लाइफ में जानिए रविंद्र जडेजा के बारे में… 
पिता चाहते थे फौजी बनाना, जडेजा ने मां का सपना पूरा किया
रविंद्र जडेजा के पिता अनिरुद्ध सिंह चाहते थे कि बेटा फौज में जाए फौजी बनें। लेकिन जडेजा का मन बस क्रिकेट में लगता था। वो दिन-रात बस क्रिकेटर बनने का सपना देखते थे। वैसे जडेजा की मां लता जडेजा का सपना था कि उनका बेटा क्रिकेटर बने।
हालांकि मां अपने बेटे को कभी टीम इंडिया की जर्सी में देख नहीं सकी। साल 2005 में हुई एक कार दुर्घटना में उनका निधन हो गया था। तब रवींद्र जडेजा 17 साल के थे। जडेजा को ब्लू जर्सी में खेलने का पहला मौका 10 फरवरी 2009 को मिला।
आईपीएल में धोनी से भी ज्यादा पैसों पर रिटेन किए गए थे जडेजा 
आईपीएल 2022 में सीएसके ने अपने चार खिलाड़ियों को रिटेन किया, जिसमें रविंद्र जडेजा को सबसे ज्यादा कीमत पर रिटेन किया गया। रविंद्र जडेजा को सीएसके ने 16 करोड़ रुपए में रिटेन किया था, जबकि महेंद्र सिंह धोनी को 12 करोड़ में रिटेन किया गया था। इसके पहले चेन्नई सुपर किंग्स ने उन्हें सात करोड़ रुपए में खरीदा था।
रोचक: जडेजा को अच्छा नहीं लगता कि उन्हें लोग ‘सर’ बोले
आज रवींद्र जडेजा को कई लोग ‘सर जडेजा’ के नाम से जानते हैं। उनको ये नाम 2013 में महेंद्र सिंह धोनी के एक ट्वीट के बाद मिला था। धोनी ने अपने ट्वीट में लिखा था, "यदि आप ‘सर जडेजा’ को 1 गेंद पर 2 रन देते हैं तो वो बची हुई गेंद से जीत दिला देंगे"।
हाल ही में दिए एक इंटरव्यू में जडेजा ने बताया कि उन्हें अब अच्छा नहीं लगता कि कोई उन्हें ‘सर’ बोले। आगे इसी इंटरव्यू में उन्होंने कहा कि उन्हें ज्यादा अच्छा लगेगा अगर सर के बजाए उन्हें बापू बुलाया जाए। बापू हमारी संस्कृति का हिस्सा है, हम जिसकी भी इज्जत करते हैं उसे आप बापू कहकर बात करते हैं।
विंटेज लुक वाले आलीशान बंगले और एक फार्महाउस के मालिक
गुजरात के जामनगर में जडेजा का शाही लुक वाला डिजाइनर बंगला है। इस चार मंजिला बंगले में बड़े दरवाजे से लेकर पुराने डिजाइन के फर्नीचर और झूमर हैं। उनके इस आलीशान घर का नाम रॉयल नवघन है। इस बंगले के अलावा जडेजा का एक फार्म हाउस भी है। उनके फार्म हाउस का नाम 'मिस्टर जड्डू का फार्म हाउस' है। इस फार्म हाउस में जड्डू अक्सर ही घुड़सवारी करने के लिए जाते हैं।
लग्जीरियस कार कलेक्शन 
जडेजा यूं तो क्रिकेट से फ्री होने के बाद घुड़सवारी करने में अपना समय ज्यादा बिताते हैं। लेकिन घोड़ों के साथ-साथ जडेजा के पास लग्जीरियस गाड़ियों का भी शानदार कलेक्शन है। रविंद्र जडेजा के गराज में Ford Endeavour खड़ी है जिसे उन्होंने मई 2020 में खरीदा था। इसके साथ ही जडेजा के पास एक Audi Q7 भी है, जिसे उन्होंने अप्रैल 2016 में खरीदा था। उनके पास एक बीएमडब्ल्यू एक्स 1 कार और एक हायाबुसा बाइक भी है।
क्रिकेट के अलावा जडेजा की कमाई उनके रेस्तरां से होती है
जडेजा की कमाई क्रिकेट और ब्रांड के अलावा रेस्तरां से होती है। कई अन्य क्रिकेटर्स की तरह जडेजा भी गुजरात के एक रेस्तरां के मालिक हैं। इंडियन टीम में डेब्यू करने के तीन साल बाद 2012 में ही जडेजा ने राजकोट में ‘Jaddu’s Food Field’ नाम का एक रेस्तरां खोला।
उनका ये रेस्तरां एक टूरिस्ट स्पॉट के साथ-साथ अपने शाकाहारी खाने के लिए जाना जाता है। इंटरनेशनल क्रिकेट मैच में व्यस्त रहने वाले जडेजा के इस रेस्तरां की देखभाल उनकी बहन नैना करती है।